**SSJ 100-ի ավիավթարը «Շերեմետևո» օդակայանում**, 2019 թվականի մայիսի 5-ին տեղի ունեցած ավիավթար։ Սուխոյ Սուպերջեթ 100 օդանավն իրականացնում էր Մոսկվա-Մուրմանսկ չվերթը, բայց բորտում բռնկված հրդեհի պատճառով օդանավի անձնակազմն ստիպված էր վերադառնալ Շերեմետևո օդանավակայան։ Վայրէջքի ժամանակ ինքնաթիռը վնասվել է. թիթեղվածքն այրվել է։ Ըստ նախնական տվյալների՝ զոհվել է 41 մարդ, ուղևորներից շատերն ստացել են վնասվածքներ։

Ինքնաթիռ
--------

Աերոֆլոտ ընկերության *Սուխոյ Սուպերջեթ 100* ինքնաթիռն (գործարանային համարը՝ 95135) արտադրվել է 2017 թվականի հունիսին։ Առաջին թռիչքն իրականացվել է 2017 թվականի հունիսի 21-ին։ 2017 թվականի սեպտեմբերին հանձնվել է «Աերոֆլոտ» ընկերությանը։ Վերջին ստուգումն անցել է 2019 թվականի ապրիլին։

Ավիավթար
--------

2019 թվականի մայիսի 5-ին *RA-89098* բորտային համարով *SSJ-100* ինքնաթիռն իրականացնում էր Մոսկվա-Մուրմանսկ կանոնավոր չվերթը։ Flightradar24 կայքի տվյալների համաձայն՝ ինքնաթիռը «Շերեմետևո» օդանավակայանից թռել է 18:03 UTC+3: Թռիչքից 8 րոպե անց (18:11 UTC+3) ինքնաթիռի բորտում տեղադրված ռադիոտեղորոշման սարքավորումը հայտնեց 7600 կոդը (կապը կորցնելու), այնուհետև՝ 18:25 UTC+3, սարքավորման կոդը փոխվեց՝ դառնալով 7700 (վթարային կամ այլ անսպասելի իրավիճակ)։ 5 րոպե անց՝ 18:30, ինքնաթիռը հարկադրված վայրէջք կատարեց՝ ուղղություն վերցնելով դեպի մեկնարկային կետ։ Ըստ նախնական տվյալների՝ կոշտ վայրէջքի հետևանքով կոտրվել են օդանավի հենակները, ինչի արդյունքում ինքնաթիռի բաքերը վնասվել են, սկսվել է վառելիքի արտահոսք, ինչն էլ հանգեցրել է ինքնաթիռի ետնամասում բռնկված հրդեհի։ Հրդեհի արդյունքում ինքնաթիռն ամբողջությամբ ոչնչացել է։

Ուղևորները տարհանվում էին ինքնաթիռի ցռուկային մասում գտնվող վթարային օդանավասանդուղքների միջոցով։ Ընդ որում՝ ըստ ականատեսների վկայությունների՝ որոշ ուղևորներ, չնայած օդանավի անձնակազմի հրահանգներին և հորդորներին, իրենց հետ վերցնում էին ձեռնածանրոցը՝ այդպիսով խոչընդոտ ստեղծելով այլ ուղևորների ելքի համար։

Ռուսաստանի Դաշնության ԱԻՆ-ի տվյալների համաձայն՝ բաց հրդեհը մեկուսացվել է 18:48 UTC+3: Հրդեհի հետևանքով զոհվել է 41 մարդ, ովքեր գտնվում էին ինքնաթիռում։

Հետաքննություն
--------------

Դեպքի առթիվ Ռուսաստանի Դաշնության քննչական կոմիտեի՝ Մոսկվայի միջշրջանային քննչական մարմնի կողմից քրեական գործ է հարուցվել՝ օդային տրանսպորտի շահագործման և անվտանգության կանոնների խախտման հատկանիշներով, ինչը հանգեցրել է 2 և ավելի անձանց մահվան (ՌԴ ՔՕ հոդված 263 մաս 3)։ Ռուսաստանի Դաշնության քննչական կոմիտեի նախագահի որոշմամբ՝ հետագա հետաքննության նպատակով փոխանցվել է քրեական գործը փոխանցվել է գերատեսչության կենտրոնական ապարատին։

Ավիավթարի պատճառներ
-------------------

Ըստ նախնական տվյալների՝ վթարային վայրէջքն իրականացվել է կայծակի պատճառով, որը հարվածել էր ինքնաթիռին։ Մեկ այլ տվյալների համաձայն՝ հրդեհը բռնկվել է այն բանից հետո, երբ վատ եղանակային պայմանների պատճառով ինքնաթիռը երեք անգամ փորձել է վայրէջք կատարել, բայց հենակները կոտրվել են՝ դառնալով հրդեհի պատճառ։

Ծանոթագրություններ
------------------

1. ↑  Расследование уголовного дела об аварийной посадке пассажирского самолета в столице передано в центральный аппарат СК России
2. ↑
3. ↑  «Аварийная посадка SSJ-100 в Шереметьево».
4. ↑  Ինչպես են մարդիկ ցած նետվում այրվող ինքնաթիռից. կա 41 զոհ
5. ↑  «Жертвы катастрофы SSJ-100 в Шереметьево».
6. ↑  AIRCRAFT INFO
7. ↑  «Сухой SuperJet 100-95 Бортовой №: RA-89098». Russianplanes.net. Վերցված է 2019 թ․ մայիսի 5-ին.
8. ↑  Կրակը ոչնչացրել է «Շերեմետևոյում» արտակարգ վայրէջք կատարած ինքնաթիռի մի մասը
9. ↑  «Շերեմետևո» օդանավակայանում տեղի ունեցած ավիավթարի կապակցությամբ Մուրմանսկի մարզում եռօրյա սուգ է հայտարարվել
10. ↑  «Շերեմետևո» օդանավակայանում խոշոր ավիավթար է կանխվել
11. ↑  «"Коммерсантъ FM 93,6"».
12. ↑  «В результате авиакатастрофе в Шереметьеве погиб 41 человек». ТАСС. Վերցված է 2019 թ․ մայիսի 5-ին.
13. ↑  «Возбуждено уголовное дело по факту аварийной посадки пассажирского самолёта в Шереметьево».
14. ↑  «Расследование уголовного дела об аварийной посадке пассажирского самолёта в столице передано в центральный аппарат СК России».
15. ↑  «Экипаж аварийно севшего в Шереметьево самолета подтвердил, что в Superjet попала молния». ТАСС. Վերցված է 2019 թ․ մայիսի 5-ին.
16. ↑  «Стала известна возможная причина возгорания лайнера в Шереметьево». РБК. Վերցված է 2019 թ․ մայիսի 5-ին.

Արտաքին հղումներ
----------------

* Միջազգային ավիացիոն կոմիտեն (ՄԱԿ) հանձնաժողով է ստեղծել՝ «Շերեմետևո»-ի դեպքը հետաքննելու համար